stanford-oval/wikipedia huggingface dataset:
אבי בגס
פעילות עסקית

בשנת 1991 ייסד את חברת יפעת הון דיסק שעסקה במכירת תשקיפי חברות ודו"חות בורסאיים שהועתקו על גבי תקליטונים. בשנת 1996 החליף את אפרים לפיד בתפקידו כאשר מונה על ידי אביו למנכ"ל קבוצת יפעת. ביוני 1999 הוביל באמצעות קבוצת יפעת את רכישת השליטה בחברת קו מנחה מידי עדי אביר והחל לנהל אותה מאז. לאחר רכישה זו, אחיו הקטן, גבריאל (גבי) בגס, מונה להחליפו כמנכ"ל קבוצת יפעת. ביולי 1999 מכר 28.8% ממניות קו מנחה אשר הוחזקו על ידי יפעת לחברת כלל טכנולוגיות מידע שמקונצרן כלל, וזאת נכנסה כשותפה בחברה. בשנת 2000 ביצע מיתוג מחדש למוצרי קו מנחה שבמהלכו החליף לאתר ביזנס פורטל את השם לביזפורטל וכך גם לתוכנת סופר כוכב לסופר ביזפורטל.
בנובמבר 2000 הוביל את רכישת השליטה בחברת HPS מבני הזוג רונן והילה פורת. לאחר הרכישה העביר את פעילות אתר האינטרנט netopro לחברת HPS. ביולי 2006 הוביל את הליך המיזוג של חברת HPS עם חברת חשבים מידע עסקי שמקבוצת חילן. במרץ 2011 הוביל את רכישת חלקה של חילן בחברה הממוזגת חשבים ה.פ.ס מידע עסקי ובכך קו מנחה הגיע להחזקה מלאה בחברה. ביולי 2005 הוביל את רכישת השליטה בחברת בדק בית ולאחר כ-3 שנים פירק את השותפות בחברה זו לאחר שהסתכסך עם מייסדה צחי ברדוגו.
בספטמבר 2009 ניסה להוביל הליך מיזוג בין חברת קו מנחה לבין החברה הציבורית אי אונליין שבשליטת משפחת גולן. ניסיון זה לא צלח עקב התנגדותה של הממונה על ההגבלים העסקיים רונית קן למיזוג זה עקב החשש לפגיעה בתחרות בשוק. בנובמבר 2009 הוביל באמצעות חברת קו מנחה את רכישת אתר השיווק והפרסום אייס מיובל סיגלר.
בפברואר 2012 שותפו לשעבר של אבי בגס, נפתלי מנדלוביץ', נמצא ללא רוח חיים. לאחר מותו נכסיו הועברו לפירוק, וחברת קו מנחה הציבורית שבניהולו של אבי בגס, רכשה כ-50% ממניות מכללת מגמות שאותה מנדלוביץ' ייסד.
שכרו השנתי של בגס כמנכ"ל קו מנחה לשנת 2015 הסתכם בכ-1.7 מיליון שקל, ואילו חברת קו מנחה שבניהולו סיימה את אותה השנה עם הפסד נקי של 4 מיליון שקל. בסוף אותה השנה בגס היה אמור לקבל בונוס בסך 100 אלף שקל, אך ויתר עליו.
בדצמבר 2015 מינה את שי מגל כמנכ"ל החברות הבנות בקבוצת קו מנחה במטרה שינסה להבריא את פעילויות החברה ה"מדממות", ובמסגרת זו נפרדה הקבוצה מכ-20 עובדים. באוגוסט 2016 מינה את שי מגל כמנכ"ל משותף של הקבוצה. בינואר 2017 בגס סיים את תפקידו כמנכ"ל משותף בחברה ומונה ליו"ר קו מנחה.
בפברואר 2017 כיו"ר קו מנחה פתח את המסחר בבורסה לניירות ערך בתל אביב, לרגל ציון 25 שנות מסחר של קו מנחה כחברה ציבורית.
עסקת תפוז

במהלך שנת 2010 ניהל מגעים עם חברת תפוז אנשים בנוגע לרכישת פעילות האינטרנט שלה כדי להפוך את קו מנחה לאחת מקבוצות האינטרנט הגדולות בישראל ובהענקת יתרון לחברת האם שלה בתחום ניטור הפורומים והבלוגים. מגעים אלה לא הבשילו לכדי עסקה. במאי 2013 חברת סאני אלקטרוניקה שבשליטת איש העסקים אילן בן דב פרסמה כי היא מציעה למכירה את מניות חברת תפוז, ומספר גופי מדיה גדולים התעניינו ברכישת פעילות האינטרנט שלה. בספטמבר 2013 דיווחה חברת קו מנחה הבורסאית שבשליטת אבי בגס כי היא זו שרכשה את פעילות האינטרנט של תפוז תמורת כ-4.3 מיליון שקל, כולל המשך העסקת המנכ"ל השכיר שלה דן חן.
תחת ניהולו החברה לא הצליחה לעמוד בהחזר השקעתה ובנוסף לכך גם עברה להפסדים כספיים שהגיעו לסך של 5.5 מיליוני שקלים בתוך פחות מ-3 שנים.
בפברואר 2015 פורסמו באתרי החדשות "וואלה ברנז'ה" ו"המזבלה" שבגס הוליך גל פיטורים נרחב ובמסגרתו פוטרו עשרות מעובדי קו מנחה, תפוז, פליקס, דף הבית הראשון, ביזפורטל, ואייס.
עם המפוטרים נמנו מתכנתים, עורכים, עובדים זוטרים ועובדי הנהלה בכירה.
לאחר הפרסומים בעיתונות שלח מכתב התראה לפני נקיטת הליכים משפטיים באמצעות משרד עורכי הדין "ראב"ד, מגריזו, בנקל ושות'" אל הבלוגר דורי בן ישראל מפעיל אתר המזבלה ובו דרישה לפצות את החברה בסך מיליון שקל תוך שלושה ימים והסרת הפרסומים.
במרץ 2017 מכרה קו מנחה את זכויותיה באתרים תפוז וFlix בתמורה לסך כולל של 1500 אלפי ש"ח. אך נכון ליולי 2020 היא עדיין ממשיכה להפעיל את אתר תפוז אנשים ברמת התשתיות והשרתים בלבד. ביוני 2021 חזר האתר לבעלות ביזפורטל. במאי 2023 גיידליין פתחה בהליך תביעה נגד ביזפורטל ואבישי עובדיה על סך 3.4 מיליון שקל לרבות תשלום על סך 84,180 שקל בעבור תחזוקת שרתי אתר תפוז. כחודש לאחר מכן מחקה את התביעה.
אחזקות

מחזיק במלוא מניות חברת "ירח עיצובים ושרותי ניהול" העוסקת במתן שירותי ייעוץ וניהול תמורת תשלום עבור החברה הציבורית קו מנחה שנשלטת על ידי אותו הבעלים. בנוסף, נכון ל-2016 החברה מחזיקה כ-5.7% ממניות קו מנחה.
באפריל 2010 רכשה 5.05% ממניות חברת עילדב השקעות לאחר שזו רכשה חודש קודם לכן 25% ממניות קו מנחה. במהלך שנת 2011 בעלי ירח עיצובים ובעל השליטה בעילדב, רונן שטרנבך, הסתכסכו במישור האישי והעסקי. במרץ 2017, ירח עיצובים מכרה את מניות עילדב שהוחזקו על ידה וחדלה להיות בעלת עניין בה.
בספטמבר 2005 רכשה 5.83% ממניות חברת טופ רמדור מערכות ומחשבים. בפברואר 2006 מכרה את מלוא מניותה בחברה זו.
ביוני 2009 החלה להיות בעלת עניין בחברת "ארית תעשיות" העוסקת בייצור תחמושות. בפברואר 2010 חדלה להיות בעלת עניין בחברה זו.
בנובמבר 2022 החלה להיות בעלת עניין בחברה הציבורית אפסלון. בהמשך אספה מניות נוספות עד שביוני 2023 היא הגיעה להחזקה של כ-25% ממניות החברה.
מחזיק ב-24% ממניות חברת ישראל און ליין (בי. בי. אס.) בע"מ - אשר מחזיקה באופן ישיר 7.39% ממניות קו מנחה.
יפעת אחזקות (בי.סי.אם) בע"מ - מוחזקת באופן מלא על ידי ישראל און ליין ומחזיקה במספר חברות הנקראות יחד קבוצת יפעת.
קו מנחה נשלטת על ידי יפעת בקרת פרסום שמקבוצת יפעת, ועוסקת בפיתוח ושיווק תוכנת bizportal ובהחזקת חברת שירותי המידע המקצועי חשבים ה.פ.ס מידע עסקי המפעילה את אתר תקדין.
הערות שוליים

↑  נושא הפנייה - העברת מניות
↑   מיכאל רוכוורגר, לילך ינוביץ שלו מונתה למנכ"ל חברת חשבים, באתר TheMarker‏, 20 ביולי 2014
↑  מאי"ה, דו"ח שנתי 2017, עמוד 151
↑  שלמה פרידמן, ‏עדי אביר מוכר מניותיו בקו מנחה ליפעת הון דיסק ב-4 מיליון דולר, באתר גלובס, 6 ביוני 1999
↑  גיא ליברמן, קבוצת קו מנחה: חברת בדק בית חייבת לנו מאות אלפי שקלים, באתר הארץ, 2 ביוני 2008
↑  אריאל אטיאס, נפתלי (מנדי) מנדלוביץ' מ'מגמות' נמצא מוטל מת, הערכה - מדובר בהתאבדות, באתר ביזפורטל, 21 בפברואר 2012
↑  שלי אפלברג, החודשים האחרונים של נפתלי מנדלוביץ': "המתח והלחץ הכריעו אותו", באתר TheMarker‏, 24 בפברואר 2012
↑  אבי שאולי, ‏"מנדי ניהל כספים של אנשים אחרים, וזאת הייתה טעות", באתר גלובס, 30 באפריל 2012
↑   ערן אזרן, צמצומים בקו מנחה בעקבות המשבר בשוק ההון: 20 עובדים פוטרו, באתר TheMarker‏, 19 במאי 2016
↑  טקס פתיחת מסחר לרגל 25 שנות מסחר של חברת קו מנחה 07.02.2017
↑  דוד אברהם‏, אבי בגס החליט שלא למנות מנכ"ל לאתר תפוז, באתר וואלה, 10 במרץ 2015
↑  מזבלה
↑  pdf
↑  קו מנחה - דוח רבעון 2 לשנת 2017
↑  קו מנחה ואבישי עובדיה בתביעת מיליונים: עסקת ביזפורטל לקראת פיצוץ, באתר אייס, 10 במאי 2023
↑  מה מנחה את השכר של האחים בגס, גבי בגס ביקש שכר של 680 ש' לשעה, עילדב התנגדה
קיישה לאנס בוטומס

קיישה לאנס בוטומס (באנגלית: Keisha Lance Bottoms; נולדה ב-18 בינואר 1970) היא פוליטיקאית אמריקאית שכיהנה כראש עיריית אטלנטה בין 2 בינואר 2018 עד ל-3 בינואר 2022
ביוגרפיה

בוטומס נולדה באטלנטה, בתם של סילבי רובינסון ושל זמר הרית'ם אנד בלוז מייג'ור לאנס. נשואה לדרק בוטומס ואם לארבעה.
בוטומס סיימה תואר ראשון בתקשורת מאוניברסיטת פלורידה A&M ותואר במשפטים מאוניברסיטת המדינה של ג'ורג'יה. עבדה כעורכת דין במגזר הפרטי, כשופטת במחוז פולטון (אנ') בג'ורג'יה וכפרשנית משפטית בגופי מדיה שונים.
בינואר 2010 החלה לכהן במועצת העיר אטלנטה כנציגת המחוז ה-11, אזור הצבעה בדרום-מזרח העיר. בבחירות לראשות העיר בנובמבר 2017 סיימה במקום הראשון עם 26% מקולות המצביעים, בסיבוב השני שנערך בדצמבר גברה על יריבתה מרי נורווד ברוב של 50.4%. היא הושבעה לתפקיד ב-2 בינואר 2018. במאי 2021 הודיעה כי לא תתמודד לתקופת כהונה נוספת והיא סיימה את תפקידה בינואר 2022.
מנוניטים

| --- | --- |

פורטרט של מנו סימונס
 שורשים, סיווג והנהגה
 דת:  נצרות
 זרם:  אנבפטיזם 
 התפלג מ:  הכנסייה הקתולית 
 ארגונים ופעילות
 מוסדות:  Old Roman Mennonites 
 
המנוניטים הם זרם של נוצרים אנבפטיסטים, המונה כ-2 מיליון מאמינים ברחבי העולם. השם מנוניט נגזר משמו של מייסד הזרם, מנו סימונס (אנ'), כומר הולנדי קתולי ששינה את הגותו הדתית.
הקהילה המנוניטית התפתחה בסוף המאה ה-16 ותחילת המאה ה-17 בהולנד וצפון גרמניה, כחלק מהזרם האנאבפטיסטי שמקורו בשווייץ, במוראביה ובוהמיה.
המנוניטים נרדפו הן על ידי הקתולים והן על ידי הפרוטסטנטים.
המנוניטים מאמינים כי על אדם בוגר לטבול בשנית, ורובם מתנגדים לטבילת תינוקות ומאמינים שרק אדם בוגר יכול להחליט האם להיטבל או לא. רובם תומכים בהפרדת הדת מהמדינה ומתנגדים לכל התערבות של המדינה בענייני דת. המנוניטים הם פציפיסטים ודוגלים באי-אלימות בכל תחומי החיים, למעט במקרים שבהם נדרשת הגנה עצמית (Selbstschutz. כך למשל הוקמו יחידות הגנה עצמית נגד המשמר השחור של נסטור מאכנו). הם דוגלים גם בדרך חיים שיתופית (קומונה), אך העזרה ההדדית ואהבת הזולת מוגבלות אצלם לחברי הקהילה. הם ממאנים להישבע, ולכן נמנעים ככל האפשר מנשיאת משרות ציבוריות.
קהילות מנוניטים קיימות באפריקה, ארצות הברית, קנדה, בוליביה, בליז, ברזיל, פרגוואי הולנד ועוד. בעבר הייתה גם קהילה מנוניטית בברית המועצות (בעיקר באוקראינה) ובה למעלה מ-100,000 מבוגרים. הם הוזמנו לתחומי האימפריה הרוסית על ידי יקטרינה הגדולה. חלק מהקולאקים שעברו קולקטיביזציה בדרום אוקראינה היו מנוניטים, ואחד היישובים שהקימו שם נקרא ניו יורק. כאשר במהלך מלחמת העולם השנייה הגיע הצבא הגרמני לאוקראינה, המנוניטים שיתפו איתו פעולה. רבים מהם הצטרפו לצבא הגרמני בנסיגתו ואחרים היגרו לקנדה והצטרפו לקהילה המנוניטית המלוכדת שם.
כמה שנים אחרי הקמת הכנסייה, התפצלה ממנה קבוצת מאמינים שנהרו אחרי יעקב אימן, חוואי שווייצרי שהציג אוטופיה חלופית, קבוצה זו נקראת האמיש, ורוב חבריה מתגוררים כיום בצפון אמריקה, ובעיקר במדינת פנסילבניה.
ויטלי מקארוב

ויטלי ואלרייביץ' מקארוב (ברוסית: Виталий Валерьевич Макаров; נולד ב-23 ביוני 1974) הוא ג'ודוקא עבר רוסי אשר התחרה בקטגוריית המשקל עד 73 ק"ג.
קריירה

מקארוב התחרה פעמיים במשחקים האולימפיים בשנים 2000 ו-2004. באתונה 2004 הוא זכה במדליית הכסף בקטגוריית המשקל עד 73 ק"ג.
מקארוב מחזיק בשלוש מדליות מאליפויות העולם, מדליית זהב (2001), מדליית כסף (1999) ומדליית ארד (2003). באליפויות אירופה הוא זכה בשתי מדליות, מדליית כסף (2000) ומדליית ארד (1999).
לאחר פרישה מתחרויות החל לאמן.
הישגים בטורנירים בסבב העולמי

| שנה | טורניר | מקום | קטגוריית משקל |
| --- | --- | --- | --- |
| 1998 | Matsutaro Shoriki Cup Tokyo | 2 | עד 73 ק"ג |
| 1999 | A-Tournament Budapest Bank Cup | 2 | עד 73 ק"ג |
| 1999 | Grand Prix Città di Roma | 1 | עד 73 ק"ג |
| 2000 | A-tournament Sofia 'Liberation' | 3 | עד 73 ק"ג |
| 2000 | Dutch Open Grand Prix Rotterdam | 1 | עד 73 ק"ג |
| 2001 | A-Tournament Budapest Bank Cup | 2 | עד 73 ק"ג |
| 2002 | A-Tournament Prague | 1 | עד 73 ק"ג |
| 2002 | Grand Prix Moscow | 1 | עד 73 ק"ג |
| 2004 | A-Tournament Dutch Open Rotterdam | 1 | עד 73 ק"ג |
הערות שוליים

↑  פרופיל וסטטיסטיקות אודות הג'ודוקא באתר sports-reference.com
↑  מידע על הג'ודוקא באתר JudoInside.
א-קפלה

| --- | --- |

 מקורות סגנוניים:  מוזיקה כנסייתית, מזמור גרגוריאני, מדריגל
 מקורות תרבותיים:  קהילות יהודיות ונוצריות
 
| --- | --- |
: דוגמה לשירת א־קפלה- (דקה, 44 שניות) 
: לעזרה בהפעלת הקובץ
מוּזִיקַת אָ־קַפֵּלָה (A Cappella – בנוסח קפלה) היא מוזיקה ווקאלית או שירה ללא ליווי כלי עצמאי או ללא ליווי כלי בכלל. היא נפוצה במוזיקה הכנסייתית הקתולית מימי הביניים ומתקופת הרנסאנס (ונהוגה למעשה עד ימינו בכנסיות האורתודוקסיות) על רקע ההגבלות על שימוש בכלי נגינה בתוך כנסיות. צורות כתיב נפוצות נוספות: A Capella וכן alla cappella או Acappella.
במשמעות ההיסטורית הצרה, "א־קפלה" היה סגנון הלחנה פוליפוני כנסייתי שטופח בקפלות או בבתי הספר לזמרים כנסייתיים (maîtrises או "capelle dei cantori") באירופה המערבית. במשמעות הרחבה, שנפוצה החל מהמאה ה־19 ועד ימינו, "א־קפלה" הוא כל ביצוע קולי ללא ליווי כלי.
שורשי מוזיקת א־קפלה

מוזיקת א־קפלה התפתחה מהמוזיקה הכנסייתית. מזמורים גרגוריאניים ויצירות ווקאליות דתיות מתקופת הרנסאנס הם דוגמאות לז'אנר. גם המדריגלים הראשונים בוצעו כא־קפלה, עד שבתחילת תקופת הבארוק החלו להיות מבוצעים עם ליווי כלי. מאמיני הכנסיות הנוצריות האורתודוקסיות מקפידים לשיר את התפילות ואת השירים הליטורגיים שלהם ללא ליווי כלי נגינה. כמה מהקהילות הנוצריות הנאו־פרוטסטנטיות, שביקשו לחזור לדפוסי פולחן פשוטים מימי הנצרות הראשונים, כמו חלק מהבפטיסטים, הפרסביטריאנים ובני כת האמיש, מנהלות עד היום את תפילותיהן ללא ליווי מוזיקלי.
א־קפלה מודרנית

יצירות מקהלתיות רבות נכתבו כיצירות א־קפלה, שבהן לא נכתב כל תפקיד לכלי־נגינה, פרט למטרות ליווי בעת חזרות. חלוצי הז'אנר בעידן המודרני היו הסווינגל סינגרס, הרכב שהחל לפעול בצרפת ב־1963 ולאחר עשור פורק והורכב מחדש בבריטניה. בשנות השמונים והתשעים של המאה ה־20 צברה מוזיקת א־קפלה מודרנית הכרה בעולם הודות לאמנים כגון בובי מקפרין, והרכבים כגון The Nylons,‏ Flying Pickets,‏ Die Printzen,‏ Rockapella,‏ סימורלי ו־Boyz II Men.
עיבודי מוזיקה מודרנית עבור הרכבי א־קפלה קטנים כוללים על פי רוב קול אחד ששר את המנגינה העיקרית (בדרך־כלל הסופרן), ליווי של בס ריתמי ושני קולות נוספים (אלט וטנור) המסייעים ליצירת הרמוניה שלמה וליווי פוליפוני.
ארבעת חברי אנסמבל היליארד הבריטים שרים א־קפלה מוזיקה עתיקה ומוזיקה קלאסית מודרנית המושפעת ממוזיקה עתיקה.
א־קפלה מודרנית > הרכבי א־קפלה סטודנטיאליים

מועדוני א־קפלה היו קיימים באוניברסיטאות בארצות הברית כבר מתחילת המאה ה־20, אך העלייה בפופולריות של הז'אנר בשנות השמונים והתשעים הביאה להקמת עשרות הרכבים סטודנטיאליים נוספים. הרכבים בולטים הם חלוצי התחום, Whiffenpoofs, שנוסדו באוניברסיטת ייל בשנת 1909, Bealzebubs מאוניברסיטת טאפטס ו"זמרי פליט סטריט" מאוניברסיטת סטנפורד. בחלק מהאוניברסיטאות והמכללות בארצות הברית פועלים גם הרכבי א־קפלה המתמחים במוזיקה יהודית וישראלית. בין הבולטים בקבוצה זו: "מגבת" (ייל), "קולינו" (פרינסטון), "מזמור שיר" (הרווארד) והמכביטס (ישיבה יוניברסיטי).
א־קפלה מודרנית > סגנונות בשירת א־קפלה

ניתן להשתמש בא־קפלה במגוון נרחב של סגנונות מוזיקליים: מוזיקה קלאסית, ג'אז ווקאלי, ברברשופ ודו־וופ. הלהקה Van canto אף משתמשת בא־קפלה למוזיקת מטאל. חיקוי אנושי של קולות תיפוף מהווה חלק בלתי נפרד מהעיבודים של הרכבי א־קפלה רבים, והוא נקרא "ביטבוקס" או "סקאט". קולות תיפוף אלה נועדו להוסיף לעיבודים גוון של שירי פופ או רוק.
המונח א־קפלה מציין לעיתים את השימוש בערוץ השירה בלבד מתוך הקלטה רב־ערוצית לצורך רמיקס.
א־קפלה מודרנית > ביהדות

בהלכה נאסר מדרבנן להשתמש בכלי נגינה בשבתות וימים טובים, גזירה "שמא יתקן כלי שיר". מסיבה זו כל קטעי החזנות בבתי הכנסת האורתודוקסיים בישראל מבוצעים בימים אלו ללא ליווי של כלי נגינה. הפולמוס הראשון עם הרפורמים נסוב בחלקו על נושא הכנסת עוגב לבית הכנסת.
כמו כן, על פי ההלכה אין לשמוע מוזיקה בזמן אבל, ולעומת זאת מוזיקת א-קפלה מותרת לפי חלק מהשיטות. לפי שיטות אחרות אסורה כל מוזיקה, או לפחות כל מוזיקה קצבית שגורמת שמחה. בזמני האבל ביהדות נכללים ימי ספירת העומר, שלושת השבועות וכן באבלות על אחד משבעת הקרובים. אלבומים רבים של מוזיקה ווקאלית חסידית, שבהם קולות אנושיים משמשים תחליף לליווי אינסטרומנטלי, יצאו לאור על מנת לאפשר האזנה למוזיקה גם בימים אלו. מקהלות מפורסמות כמו פרחי מיאמי הוציאו דיסקים ייעודיים לימים אלו. עם זאת, כאמור, חלק מהפוסקים סוברים שמוזיקת א-קפלה אינה שונה ממוזיקה שמבוססת על כלי נגינה, מכיוון שטעם האיסור על שמיעת מוזיקה הוא שמוזיקה משמחת את הלב.
א־קפלה מודרנית > א־קפלה בישראל

סצנת הא־קפלה בישראל גדלה בהתמדה. עמותת מיל"ה (מרכז ישראלי למקהלות וחבורות זמר) פועלת להעלאת רמת שירת הא־קפלה בארץ וחשיפת הז'אנר לקהל הרחב. מיל"ה מפיקה הופעות, כנסים ושבתונים ומזמינה את כלל הלהקות לקחת חלק. מאחר שא־קפלה הוא סגנון מוזיקלי שמתבסס על קולות אנושיים ולא משלב כלל כלי נגינה, זהו סגנון מאוד רלוונטי בישראל שיכול לפנות אל האוכלוסייה הדתית. בישראל יש גם כמות גדולה של מקהלות בתי כנסת שנכללות גם הם בקטגוריה של ה־אקפלה. מקהלות אלה נוהגות להוביל תפילות בחגים ושבתות מיוחדות.
בעשור השני של המאה ה-21 תפס ענף הא־קפלה בישראל תאוצה עקב הופעת להקות א־קפלה בתוכניות מציאות פופולריות, כגון הכוכב הבא של קשת ואקס פקטור ישראל של רשת. עם להקות אלו נמנות קווינטה וחצי, Kippalive, רביעיית תלמוס ו־2FOR6.
ראו גם

שמיניית ווקאל
עפרה חזה
פרפטום ג'זילה
ווקאלוסיטי
פנטטוניקס
לקריאה נוספת

Marc Honegger, Connaissance de la Musique de A á Z, Bordas, Paris, 1996
הערות שוליים

↑  J.Ogan 2001
↑  M.Honegger, עמוד 3
↑  על שירים גרגוריאנים באתר האקדמיה למויקה נאנסי־מס
↑  תלמוד בבלי, מסכת ביצה, דף ל"ו, עמוד ב'; משנה תורה לרמב"ם, ספר זמנים, הלכות שבת, פרק כ"ג, הלכה ד'; שולחן ערוך, אורח חיים, סימן של"ח, סעיף א'.
| זמרה, שירים וכתיבה |
| --- | --- | --- |
| סוגי שיר | שיר תשובה • שיר אמנותי • בלדה (בלדת הוצאה להורג • בלדת רצח • בלדה סנטימנטלית) • שיר מכונית • שיר ילדים (שיר מדורה • שיר מצטבר • שיר שחוזר על עצמו) • מזמור חג המולד (שיר הציפייה) • שיר שתייה • להיט (להיט רדום • להיט קיץ) • שיר רשימה • שיר אהבה (שיר לפידים • שיר פרידה) • שיר גימיק (שיר שטותי) • שיר להג • שיר פשוט (ניגון מזמור) • שיר פוליטי או מהפכני (שיר קמפיין • שיר חופש • שיר מחאה • שיר מלחמה) • שיר מחזמר (שיר "אני רוצה") • שיר חותם • שיר ספורטיבי (שיר קרב • שיר כדורגל) • שיר נושא • שיר טרגדיה • שיר עבודה (שיר מלחים) |  |
| סוגי זמרה | א-קפלה • שירה בחדר הרחצה • טכניקה מורחבת (שירה גרונית • שירת צלילים עיליים) • שירה עילאית • ראפ • שירת סקאט • שירה מתוזמנת • שירה בציבור (קריוקי • ליפ סינק) • כלי הקשה קוליים (ביטבוקס) |  |
| ערכים קשורים | מחזור שיר • מבנה השיר |  |
| --- | --- |
בקרת זהויות :  GND: 4140954-1
סיגל ארמוזה

| --- | --- |

 לידה:  1970 (בת 54 בערך) חיפה, ישראל 
 מדינה:  ישראל 
 
סיגל ארמוזה (נולדה ב-1 בדצמבר 1970, ג' בכסלו ה'תשל"א) היא יוצרת, כוריאוגרפית ורקדנית ישראלית.
ביוגרפיה

נולדה בחיפה, למדה בקיבוץ סאסא, והחלה לרקוד בגיל 12 באולפן למחול בקיבוץ געתון.
התגייסה לצה"ל בשנת 1988 ושירתה ביחידה 504 בחיל המודיעין.
קריירה

לאחר שחרורה מצה"ל, ארמוזה למדה במסלול להכשרת מורים, ב"מרכז למחול קאי לוטמן" בחיפה, ובבית הספר למאמנים במכון ווינגייט.
במקביל ללימודיה באקדמיה למוסיקה ולמחול, רקדה בלהקת "קומבינע" בניהולו האמנותי של אמיר קולבן, השתתפה בפרויקטים מגוונים, ולימדה במגמות מחול ברחבי הארץ.
בשנת 2015, הקימה את "קבוצת מחול סיגל ארמוזה", ופעלה במסגרת עמותת בר-קיימא לתרבות, אמנות, מוסיקה ושלום עד לשנת 2022.
ארמוזה שיתפה פעולה עם יוצרות ויוצרים מתחומי אמנות מגוונים, בהם המשורר והאמן רוני סומק, משוררת ספוקן וורד, אמנית סאונד, כנר באופרה הישראלית, נבלנית, דיג'יי ועוד. עבודותיה זכו במענקי תמיכה מהקרן ליוצרים עצמאיים, משרד התרבות והספורט, מפעל הפיס, תרבות בירושלים ללא גבולות-JCU ועוד.
יצירותיה הוצגו בחשיפה בינלאומית, The Jerusalem Dance Showcase שבוע המחול הבינלאומי בירושלים, Zawirowania Dance Theatre, פולין, תל אביב דאנס, מרכז סוזן דלל, תיאטרון הבית, פסטיבל ירושלים לאמנויות, סדרת המחול במזיא, מוזיאון ארצות המקרא, מכון ויצמן למדע, האקדמיה למוסיקה ולמחול בירושלים ועוד.
בשנת 2021, פרסמה את המאמר "מחול ומגדר" בכתב העת "מחול עכשיו". המאמר פורש את החזון האמנותי שלה בפיתוח מודעות לשוויון מגדרי באמצעות מחול, ומהווה פלטפורמה לחינוך פמיניסטי בקרב בני ובנות נוער.
משנת 2016, ארמוזה חברה בפורום בוגרי תואר שני במחול - האקדמיה למוסיקה ולמחול בירושלים.
משנת 2017 קבוצת מחול סיגל ארמוזה פעלה כחלק מבר-קיימא לתרבות, אמנות, מוסיקה ושלום, ובשנת 2023, הצטרפה לעמותת הכוריאוגרפים.
יצירותיה > Her Moza (2015)

אובססיה ליופי, ניקיון ומגדר במחול ובמדיה. היצירה הוצגה בבכורה בפסטיבל "קו הסיום" כחלק מפרויקט גמר תואר שני בכוריאוגרפיה וקומפוזיציה, האקדמיה למוסיקה ולמחול בירושלים. היצירה עובדה לווידאו דאנס.
כוריאוגרפיה: סיגל ארמוזה. ביצוע: סיגל ארמוזה, ליאור לזרוף, דורית לוי, יעל סופר/ שרון ברבקוב. סינמטוגרפיה: רומן פורצקי.
יצירותיה > סטריאוטיפית (2017)

יצירה לחמש רקדניות ומשוררת ספוקן וורד (Spoken Word). היצירה עוסקת בפגיעות מיניות והתנערות מתיוג על פי מין, גיל, מקום ומחשוף. היצירה השתתפה בתוכנית Art Accelerator 2017, בתמיכת מרכז מחול שלם, והוצגה במסגרת הפקות מקור בשבוע המחול הבינלאומי בירושלים.
קטע מתוך העבודה -"אישה ביצירתה", זכה במקום ראשון בפסטיבל 'יצירות מבית', בתמיכת הקרן לירושלים ועיריית ירושלים, בניהול האמנותי של מרים אנגל, והוצג במוזיאון ארצות המקרא.
כוריאוגרפיה: סיגל ארמוזה. ביצוע: סיגל ארמוזה, דקלה רז'בסקי, טלי מזרחי, מאיה בר יעקב, אביגייל מייזל. זמרת/ספוקן וורד: עמית צפריר. (בכורה באולם הקרנף, מחול שלם, ירושלים).
יצירותיה > השתקפויות (2018)

מצבים רגשיים מהתת-מודע המודחק בחלום. היצירה זכתה במענק יצירה מתרבות בירושלים ללא גבולות, JCU - Jerusalem Culture Unlimited. הוצגה בסדרת המחול במזיא, במוזיאון ארצות המקרא, במסגרת פסטיבל ירושלים לאמנויות.
כוריאוגרפיה: סיגל ארמוזה. ביצוע: סיגל ארמוזה, Aoi Kagaya (יפן), דקלה רז'בסקי, תמר קריסטיאסשווילי, טלי מזרחי (בכורה: בית מזיא לתיאטרון, ירושלים).
יצירותיה > Reflective Dreams (2019)

דואט עם הרקדנית Aoi Kagaya מיפן, בשיתוף פעולה עם אמנית הסאונד טלי בן יצחק, והדי ג'יי והנבלנית קתרין לסקו.
היצירה הוצגה בתל אביב דאנס, שבוע המחול הבינלאומי בירושלים, The Jerusalem Dance Showcase, סדרת המחול במזיא ועוד. טריילר המופע הוצג בתערוכה "למרוט או למרוד", בגלריית ה"קומה השישית" (בכורה בבית מזיא לתיאטרון, ירושלים).
יצירותיה > תרבות אינטימית (2020)

שיתוף פעולה עם המשורר והאמן רוני סומק וכנר באופרה הישראלית, גנריך גופין. קטע מהעבודה: "טנדר", הוצג בפורום בוגרי תואר שני במחול, האקדמיה למוסיקה ולמחול בירושלים (בכורה בקיבוץ עין גדי).
יצירותיה > קפסולה ביוגרפית (2021)

סולו שנוצר בתקופת הקורונה והוצג בתיאטרון הבית. עיבוד מחודש לסולו, בשיתוף עם כנר האופרה הישראלית גנריך גופין, הוצג בסדרת אירועי מחול ופרפורמנס במרחב, בהובלת יעל, המחלקה למחול עיריית ירושלים, ובתמיכת משרד התרבות והספורט (בכורה בגלריית האמנים בטדי, ירושלים).
יצירותיה > קומפוזיציה באינטימיות (2021)

יצירה בהשראת הסופר סטניסלב לם. היצירה הוצגה במסגרת NIEPODLEGŁA כחלק מתוכנית - CULTURAL BRIDGES של Adam Mickiewicz Institute. שיתוף פעולה בין Zawirowania Dance Theatre, פולין, ומרכז מחול שלם, ירושלים.
כוריאוגרפיה: סיגל ארמוזה. ביצוע: סיגל ארמוזה, דקלה רז'בסקי.
יצירותיה > אני תוכן היצירה (2022)

מחול ביוגרפי לארבע דמויות. היצירה נוצרה בתמיכת הקרן ליוצרים עצמאיים, משרד התרבות והספורט, ומועצת הפיס לתרבות ואמנות. היצירה הוצגה בכנס "שחזור במחול", באקדמיה למוסיקה ולמחול בירושלים.
כוריאוגרפיה: סיגל ארמוזה. ביצוע: סיגל ארמוזה, Ninwe Moshe Nano (שוודיה), נגה שרי, חני רוזנטל. מוזיקה: עופר טיסר. ליווי אמנותי: נופר סלע (בכורה בתיאטרון ענבל, תל אביב).
יצירותיה > קיפול חלבונים (2023)

מחקר-פרפורמנס שנוצר במסגרת "מחול ויצמן" - שיתוף פעולה בין מכון ויצמן והאקדמיה למוסיקה ולמחול בירושלים.
כוריאוגרפיה וביצוע: סיגל ארמוזה, דרור טובול, ד"ר טלי חביב-ריינגוורץ. קונטרבס: דרור טובול. ליווי מדעי: פרופסור אמנון הורוויץ.
יצירותיה > SELF IS (2023)

מחול ביוגרפי לשלוש דמויות.
כוריאוגרפיה: סיגל ארמוזה. ביצוע: סיגל ארמוזה, Adrien Fried (צרפת), מאיה כהנוב. מוזיקה: די ג'יי שי רהט (בכורה במחול שלם, ירושלים).
השכלה ומלגות

בוגרת תואר ראשון במחול (B. Dance), האקדמיה למוסיקה ולמחול בירושלים.
בוגרת תואר שני (M. Dance) בכוריאוגרפיה וקומפוזיציה, האקדמיה למוסיקה ולמחול בירושלים - זוכת מלגת הצטיינות.
בוגרת תואר שני (M.A) במדעי המדינה ותקשורת ציבורית, אוניברסיטת בר-אילן.
בוגרת היחידה ללימודי עיתונאות ותקשורת, בהצטיינות יתרה, אוניברסיטת בר-אילן.
לימודי אמנות כללית במסגרת לימודי תואר ראשון, אוניברסיטת בר-אילן, ואמנות ישראלית בבית לאמנות ישראלית.
מלגת לימודים ב'עמיתי עלמא', עלמא - בית לתרבות עברית- 2023.
הערות שוליים

↑  SIGAL ARMOZA, jerusalemite (באנגלית)
↑  סיגל ארמוזה, מחול ומגדר, באתר מחול עכשיו
1 2  Choreographers » סיגל ארמוזה
↑  ״המרחב האישי״ עם יעל אורני בערוץ הטלוויזיה tvlife, נבדק ב-2023-10-23
↑  תיאטרון - קו הסיום של האקדמיה למוסיקה ולמחול, באתר www.habama.co.il
↑  Her Moza by Sigal Armoza, נבדק ב-2023-10-23
↑  Facebook, www.facebook.com
↑  סטריאוטיפית מאת סיגל ארמוזה Stereotypical By Sigal Armoza, נבדק ב-2023-10-23
↑  פסטיבל "יצירות מבית" השתלט על המוזיאון! | By מוזיאון ארצות המקרא ירושלים | Facebook, באתר www.facebook.com
↑  פסטיבל, באתר GoJerusalem (באנגלית)
↑  Facebook, www.facebook.com
↑  תיאטרון - פסטיבל לאמנויות במוז' ארצות המקרא, באתר www.habama.co.il
↑  יוצרות לחלום, באתר www.jerusalemnet.co.il
↑  Reflective Dreams, aoikagaya (ביפנית)
↑  Facebook, www.facebook.com
↑  Facebook, www.facebook.com
↑  Reflective Dreams by Sigal Armoza, נבדק ב-2023-10-23
↑  קבוצת מחול סיגל ארמוזה בסדרת מחול בבית מזיא, נבדק ב-2023-10-23
↑  חמלת הזמן בגוף, באתר הקומה השישית
↑  Facebook, www.facebook.com
↑  News - Ronny Someck, www.ronnysomeck.com
↑  תיאטרון הבית, תיאטרון הבית - סטודיו פתוח - שמיים פתוחים | 29 במרץ, באתר תיאטרון הבית
↑  בין הסמטאות והפינות הנסתרות של ירושלים: מופע מחול ופרפורמנס במרחבים אלטרנטיביים, באתר mynetjerusalem, ‏2021-08-02
↑  Composition in Intimacy by Sigal Armoza, נבדק ב-2023-10-23
↑  I am The Subject of The Choreography by Sigal Armoza | אני תוכן היצירה מאת סיגל ארמוזה, נבדק ב-2023-10-23
↑  שרון טוראל, שחזור במחול- הכנס השנתי של התכנית לתואר שני במחול האקדמיה למוסיקה ולמחול
↑  כנס שחזור במחול 2022, באתר האקדמיה למוסיקה ולמחול בירושלים, ‏2022-04-14
↑  The Weizmann Institute of Science, The Weizmann Institute of Science hosts The Jerusalem Academy of Music and Dance
↑  Facebook, www.facebook.com
↑  סיגל ארמוזה, באתר האקדמיה למוסיקה ולמחול בירושלים, ‏2014-05-25
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "סיגל ארמוזה".